Hond en springbok se groot liefde | News24
Hond en springbok se groot liefde
'n Pitbull wat beste maats met 'n springbok is, wys dat dié honde nie altyd hul slegte reputasie gestand doen nie.
So sê Simoné Robinson, Duke die pitbull se eienaar.
Duke en Poeps, die jong springbok, het onlangs op 'n plaas in Addo ontmoet en die vriendskap is sterk.
"Ek kan dit nie anders beskryf as liefde met die eerste oogopslag nie," sê Robinson oor die band tussen die twee.
Duke is verlede jaar as 'n siek en onwettig geteelde hond by 'n man in Port Elizabeth verwyder en Robinson het hom aangeneem.
Kort daarna het Duke hondesiekte gekry, moontlik omdat sy honde-ouers nie die nodige inentings gehad het nie en Duke het 'n paar keer by die poorte van die hondehemel omgedraai.
Duke was vir 'n maand in en uit die hospitaal. Oor middagete het ek vir hom gaan sing en vir hom gebid. Gelukkig is hy nou gesond en hy kan sonder moeite op die plaas rondhardloop."
Duke het naam gemaak toe 'n video van hom en Poeps, waar hulle speel en mekaar jaag, soos 'n veldbrand aanlyn versprei het. Duke staan selfs langs die springbok en peusel kamtig saam aan die groen gras.
"Ek dink partykeer die hond dink hy is 'n bok, en andersom ook," sê Robinson.
Robinson het onlangs die springbok ingeneem nadat haar ma haar kort ná geboorte op die plaas verwerp het.
Die video van Duke en Poeps is opgeneem om vir al die "doemprofete" te wys dat pitbulls nie almal oor dieselfde kam geskeer kan word nie.
"Daar is nie 'n aggressiewe been in my Duke se lyf nie.
"Ek sê altyd pitbulls is in die verkeerde lywe geplaas. Want hulle lyk kwaai, maar eintlik wil hulle net speel en hul liefde uitleef. En ek kan hiervan getuig, ek het nog twee pitbulls wat ek aangeneem het, elkeen ewe vriendelik en liefdevol."
Robinson sê haar pitbull Riley is op drie jaar by Uitenhage se Dierebeskermingsvereniging (DBV) aangeneem en het tot nou toe geen teken van aggressie getoon nie.
"Mense waarsku altyd teen 'n pitbull wat al ouer is, want jy ken nie hul verlede nie. Maar my Riley, Duke en Lola het almal verkeerd bewys wat glo die honde kan net aggressief en gevaarlik wees."